TCJ ปิดตลาดวันนี้พุ่งกว่า 3% ลุ้นกำไรปีนี้โตตามเป้า
TCJ ปิดตลาดวันนี้พุ่งกว่า 3% ลุ้นกำไรปีนี้โตตามเป้า โดยปิดตลาดวันนี้ราคาอยู่ที่ 9.75 บาท บวก 0.30 บาท หรือ 3.17% สูงสุด 9.95 บาท ต่ำสุด 9.50 บาท ด้วยมูลค่าซื้อขาย 23.69 ล้านบาท
27 ก.ค. 2560

ผู้สื่อข่าวรายงานว่า ราคาหุ้นบริษัท ที.ซี.เจ.เอเซีย จำกัด (มหาชน) หรือ TCJ ปิดตลาดวันนี้อยู่ที่ 9.75 บาท บวก 0.30 บาท หรือ 3.17% สูงสุด 9.95 บาท ต่ำสุด 9.50 บาท ด้วยมูลค่าซื้อขาย 23.69 ล้านบาท ขณะที่ดัชนีตลาดหุ้นไทยโดยรวมลบ 0.13%

โดย ดร.ทรงวุฒิ ไกรภัสสร์พงษ์ ประธานกรรมการบริหาร TCJ เปิดเผยว่า บริษัทฯ มั่นใจรายได้ปีนี้จะเติบโต 10% ตามเป้า โดยปัจจุบัน บริษัทฯ ได้ขยายธุรกิจเป็นที่มั่นคง ได้แก่ ธุรกิจให้เช่าเครื่องจักรกลหนักในการสร้างงานโครงสร้างพื้นฐาน การผลิตและจำหน่ายท่อเหล็กกล้าไร้สนิม การจัดจำหน่ายวัสดุโลหะภัณฑ์และเครื่องจักรกล และงานรับประกอบติดตั้งสถานีรถไฟฟ้าและคอนโดมิเนียมต่าง ๆ เป็นต้น
ทั้งนี้ บริษัทฯ มีสัดส่วนรายได้โดยประมาณ จากการขายแผ่นเหล็กและผลิตท่อสแตนเลส 35% จากการให้เช่าเครื่องจักรกล35% และจากการซื้อขายเครื่องจักรกล วัสดุอุปกรณ์ รวมงานประกอบและติดตั้งอีก 30%
นอกจากนี้ บริษัทฯ ยังเป็นบริษัทเดียวในประเทศไทย ที่ได้รับประกาศนียบัตรรับรองคุณภาพประกาศนียบัตร 3A และประกาศนียบัตร Heat Exchanger ซึ่งทำให้ได้มีโอกาสจัดจำหน่ายท่อเหล็กกล้าไร้สนิมประเภทอาหารและเครื่องดื่ม ให้แก่บริษัทผลิตอาหารและเครื่องดื่มชั้นนำของโลกทั้งสองบริษัท ได้แก่ Alfa Laval และ Tetra Pack ซึ่งจะเป็นลักษณะที่ลูกค้าจะนำผลิตภัณฑ์ของบริษัท มาประกอบเป็นเครื่องจักรขายในประเทศและส่งออกไปยังต่างประเทศ โดยเรียกได้ว่าบริษัททั้งสองมีความพึงพอใจต่อผลิตภัณฑ์ของ TCJ ในระดับสูง
“TCJ ได้ผลิตและจำหน่ายท่อเหล็กกล้าไร้สนิมหลายประเภท และประเภทที่สร้างชื่อเสียงให้แก่ประเทศไทย คือ ท่อที่ใช้ในอุตสาหกรรมอาหาร สัดส่วนที่มีจำนวนมากคือ ท่อที่ใช้ในการผลิตน้ำตาล ส่วนท่อที่ใช้ในโรงงานอาหารและเครื่องดื่มอื่น ได้แก่ อาหารกระป๋อง นม น้ำอัดลม น้ำผลไม้ และเบียร์เป็นต้น ซึ่งท่อประเภทนี้ต้องเป็นท่อที่มีคุณภาพสูง ทั้งความแข็งแรงทนทานต่อการกัดกร่อน และจะต้องได้รับการรับรองคุณภาพสินค้าจากผู้ตรวจสอบภายนอกจากต่างประเทศ เพื่อได้รับประกาศนียบัตร เช่น ประกาศนียบัตร 3A และประกาศนียบัตร Heat Exchanger เป็นต้น” ประธานกรรมการบริหาร กล่าว